钦定古今图书集成/理学汇编/文学典/第062卷 > 石文德
## 钦定古今图书集成/理学汇编/文学典/第062卷 > 石文德

按《广东通志》：“文德，连州人。少志学，一览辄不忘。弱冠
读范晔《汉书》，摘其瑕璺数百条，为之辨驳。先达见之
曰：‘公羊墨守，不能过也’。”素不善草隶诗律，得《晋帖》数
纸于破箱中，及阅殷璠《诗选》，模仿久之，遂出俦辈上，
遨游湘汉间，无所知名。僦屋长沙，遇天策府学士桂
阳刘昭禹，与语，大见称许。会端午共饮，文德赋《艾虎》
长句，演迤奇拔。昭禹惊曰：“子文苑之雄也。”言诸楚王
马希范，得隶词学。秦夫人卒，王命中外有文学者为
挽歌，文德诗有云：“月沉湘浦冷，花谢汉宫秋。”王大异
之，曰：“石文德乃有此作。”评以为同列第一。未几，授水
部员外郎，改其乡为儒林乡，甚亲重之。会宴常春堂，
希范出玉杯为赋诗者赏。李皋诗先成得之，文德继
进，乃更尽美，王复赉以《玉蟾滴》，由是诸学士多嫉其
能者。寻出为融州副使，盖入谮者之言也。希范性汰
侈，营建征讨无虚日，税诸州楩木皮铠，动至数千，文
德上书切谏，希范得书，凭怒，昭禹营救之，乃免谴。会
文德亦卒。文德性刚介，不苟合，或尤之曰：“君刚愎方
确，真与姓同。”文德应曰：“宁方为我，不圆为卿。且子不
见石上可补天，次足攻玉邪？”世以为善谑。所著有《唐
朝新纂》传于世。